GSC แรงต่อ 3% รุกขยายลงทุนเพิ่ม ดันรายได้ปีนี้โต 30%
GSC พุ่งกว่า 3% ผู้บริหารตั้งเป้ารายได้ปีนี้โต 30% เดินหน้าศึกษาแผนลงทุนธุรกิจใหม่ เพื่อต่อยอดธุรกิจเดิม หวังสร้างรายได้ประจำ และเพิ่มมูลค่าให้กับบริษัทฯ
GSC พุ่งกว่า 3% ผู้บริหารตั้งเป้ารายได้ปีนี้โต 30% เดินหน้าศึกษาแผนลงทุนธุรกิจใหม่ เพื่อต่อยอดธุรกิจเดิม หวังสร้างรายได้ประจำ และเพิ่มมูลค่าให้กับบริษัทฯ
19 ม.ค. 2566

ผู้สื่อข่าวรายงานว่า วันนี้ (19 ม.ค.66) ราคาหุ้น บริษัท โกลบอล เซอร์วิส เซ็นเตอร์ จำกัด (มหาชน) หรือ GSC ณ เวลา 10:32 น. อยู่ที่ระดับ 2.44 บาท บวก 0.08 บาท หรือ 3.39% สูงสุดที่ระดับ 2.66 บาท ต่ำสุดที่ระดับ 2.40 บาท ด้วยมูลค่าการซื้อขาย 53.82 ล้านบาท

ด้าน น.ส.ปุณฑรีก์ อิศรางกูร ณ อยุธยา ประธานเจ้าหน้าที่บริหาร GSC เปิดเผยว่า แผนการดำเนินงานในปี 66 บริษัทฯ จะเน้นความสำคัญในการสร้างการเติบโตรายได้ การเพิ่มยอดรายได้จากศูนย์บริการข้อมูล Outsource contact center และธุรกิจติดตามทวงถามหนี้ ธุรกิจซอฟต์แวร์ด้านธุรกิจบริการ รวมทั้งธุรกิจใหม่ที่ขยายการลงทุนในช่วงที่ผ่านมา
ได้แก่ ธุรกิจ AMC ผ่าน บริษัท บริหารสินทรัพย์แคปปิตอล เอเชีย จำกัด และธุรกิจด้านซอฟต์แวร์โรงแรม ผ่าน บริษัท โคแมนชี่ โกโกจิ จำกัด ซอฟต์แวร์ร้านอาหารผ่าน บริษัท ซินเนเจอร์ เทคโนโลยี จำกัด รวมทั้งขยายงานเพื่อเพิ่มโอกาสในการเติบโต ต่อยอดธุรกิจเดิมที่มีความแข็งแกร่งอยู่แล้ว โดยบริษัทฯ ตั้งเป้าหมายการเติบโตเกิน 30% ในปี 66
“ที่ผ่านมาเราได้มีการปรับโฉมธุรกิจเดิมให้มีความทันสมัยมากขึ้น พัฒนาบุคลากร สร้างความแข็งแกร่งให้กับ GSC ทำให้ผลการดำเนินงานในปีที่ผ่านมาเติบโตอย่างแข็งแกร่ง และในปี 66 ก็จะเป็นอีกปีที่ดี จากปริมาณงานที่ยังเข้ามาต่อเนื่อง และมีดีลงานใหม่หลายรายที่อยู่ระหว่างการเจรจา โดยเฉพาะ ธุรกิจติดตามหนี้และการบริหารหนี้ ธุรกิจด้านซอฟต์แวร์โรงแรม และร้านอาหารจะช่วยสนับสนุนให้รายได้ และกำไรปรับตัวเพิ่มขึ้นอย่างมีนัยสำคัญ” ดร.ปุณฑรีก์ กล่าว
บริษัทฯ ก็อยู่ระหว่างการศึกษาแผนลงทุนธุรกิจใหม่ เพื่อต่อยอดธุรกิจเดิม โดยเน้นการลงทุนในกลุ่มธุรกิจที่มีความมั่นคง สามารถสร้างรายได้ประจำ และเพิ่มมูลค่าให้กับบริษัทฯ ได้แก่ ธุรกิจให้บริการด้านการเงิน ซึ่งอยู่ในขั้นตอนการเตรียมระบบหลังบ้าน ในการประกอบธุรกิจ คาดว่าจะจะดำเนินการอย่างเป็นทางการได้ภายในไตรมาส 2/66
รวมถึงการพัฒนา Software บริหารจัดการข้อมูลและสนับสนุนงานบริการ  ระบบบริหารจัดการข้อมูลขององค์กร (ERP) จากปัจจัยดังกล่าวจะช่วยสนับสนุนผลประกอบการเพิ่มขึ้นในอนาคต รวมทั้งการก้าวขึ้นสู่การเป็นผู้นำด้านการให้บริการผ่านระบบสื่อสารและเทคโนโลยีแบบครบวงจร